
	REPUBLIKA HRVATSKA
PRIMORSKO-GORANSKA ŽUPANIJA
           GRAD CRIKVENICA
Upravni odjel za društvene djelatnosti i 
           lokalnu samoupravu

KLASA: 620-01/26-01/27
UR. BROJ: 2170-5-04/01-26-3
Crikvenica, 12. listopada 2026.

PREDMET: 	Nacrt prijedloga Pravilnika o kriterijima dodjele jednokratnih naknada sportašima reprezentativcima.
- Nacrt prijedloga za savjetovanje s javnošću

I. Pravna osnova
Zakonom o sportu („Narodne novine“ broj 141/22) uređuje se sustav sporta u Republici Hrvatskoj, uključujući ostvarivanje javnih potreba u sportu na lokalnoj razini. Člankom 75. Zakona o sportu uređuju se javne potrebe u sportu za koje se sredstva osiguravaju u proračunima jedinica lokalne i područne (regionalne) samouprave.
Pravni temelj za donošenje Pravilnika čine i odredbe Zakona o lokalnoj i područnoj (regionalnoj) samoupravi te Statuta Grada Crikvenice kojima je uređena nadležnost Grada i njegovih tijela za donošenje općih akata i provedbu programa iz samoupravnog djelokruga.
Sredstva za provedbu Pravilnika osiguravaju se u Proračunu Grada Crikvenice u okviru programa javnih potreba u sportu.

II. Obrazloženje
Dosadašnjim Pravilnikom o kriterijima dodjele sportskih stipendija i jednokratnih naknada sportašima reprezentativcima („Službene novine Grada Crikvenice“ br. 91/20, 179/23) u istom su općem aktu bile uređene sportske stipendije i jednokratne naknade sportašima reprezentativcima.
Budući da su sportske stipendije uređene posebnim pravilnikom, predlaže se jednokratne naknade sportašima reprezentativcima izdvojiti u samostalan opći akt te istodobno jasnije urediti uvjete, kriterije, postupak, visinu i način njihove isplate.
Prijedlogom Pravilnika pravo na jednokratnu naknadu veže se uz stvarni nastup za nacionalnu reprezentaciju Republike Hrvatske. Sportaš mora biti pozvan od nadležnog nacionalnog sportskog saveza te u okviru tog poziva ostvariti najmanje jedan službeni nastup odnosno sudjelovati na službenom međunarodnom natjecanju. Samo uvrštenje na širi popis reprezentacije, bez stvarnog nastupa ili sudjelovanja, ne predstavlja osnovu za ostvarivanje prava na naknadu.
Radi jasnijeg određivanja osnove za isplatu uvodi se pojam reprezentativnog ciklusa. Više priprema, utakmica ili nastupa obuhvaćenih istim pozivom odnosno povezanih s istim natjecanjem ili pripremnim razdobljem smatra se jednim reprezentativnim ciklusom i jednom osnovom za ostvarivanje naknade.
Predlaže se i ukidanje dosadašnjeg razlikovanja visine naknade prema radnom, školskom ili studentskom statusu sportaša. Svrha jednokratne naknade nije socijalna potpora, nego priznanje sportašu za ostvareni nastup u nacionalnoj reprezentaciji Republike Hrvatske, pa se predlaže da sportaši iste uzrasne kategorije ostvaruju jednaki iznos naknade.
Visina jednokratne naknade predlaže se prema uzrasnoj kategoriji: 75,00 EUR za pionirsku, 100,00 EUR za kadetsku, 150,00 EUR za juniorsku i 200,00 EUR za seniorsku kategoriju. Dosadašnji iznosi iznosili su 65,00 EUR za pionirsku i kadetsku, 100,00 EUR za juniorsku te 130,00 EUR za seniorsku kategoriju, uz niže iznose za zaposlene juniore i seniore.
Radi predvidivosti i kontrole proračunskih rashoda predlaže se da sportaš može ostvariti najviše dvije jednokratne naknade u jednoj kalendarskoj godini, neovisno o ukupnom broju reprezentativnih poziva i nastupa. Za svaki reprezentativni ciklus naknada se može ostvariti samo jednom.
Zadržava se dosadašnji model isplate putem sportskog kluba odnosno sportske udruge koja podnosi zahtjev, uz izričitu obvezu da cjelokupni odobreni iznos prenese sportašu u roku od 15 dana i Gradu dostavi dokaz o izvršenoj isplati.
Jednokratna naknada uređena ovim Pravilnikom predstavlja priznanje za reprezentativni nastup i ne predstavlja nagradu za osvojenu medalju, plasman ili drugo vrhunsko sportsko postignuće. Eventualno posebno nagrađivanje iznimnih sportskih rezultata može se urediti drugim općim aktom odnosno posebnom odlukom Grada.

III. Sredstava potrebna za provedbu akta
Sredstva za provedbu ovog Pravilnika osiguravaju se u Proračunu Grada Crikvenice u okviru programa javnih potreba u sportu. Godišnji financijski učinak ovisit će o broju sportaša koji ispune propisane uvjete i broju ostvarenih reprezentativnih ciklusa, pri čemu ograničenje na najviše dvije naknade godišnje omogućuje unaprijed određivanje maksimalnog iznosa po pojedinom sportašu.


   IV. Savjetovanje s javnošću
Člankom 11. Zakona o pravu na pristup informacijama („Narodne novine“ broj 25/13, 85/15 i 69/22) propisuje se obveza jedinica lokalne samouprave da u svrhu savjetovanja s javnošću javno objave na internetskim stranicama nacrte općih akata kojima se uređuju pitanja od značenja za život građana. Na taj se način želi upoznati javnost sa predloženim nacrtom Prijedloga i pribaviti mišljenja, primjedbe i prijedloge zainteresirane javnosti, kako bi predloženo, zakonito i stručno utemeljeno, bilo prihvaćeno od strane donositelja Prijedloga i u konačnosti ugrađeno u odredbe Prijedloga.

	Savjetovanje s  javnošću bit će otvoreno od  12. listopada 2026. godine do 12. studenog 2026. godine.

	Adresa e-pošte na koju se šalju očitovanja zainteresirane javnosti:
savjetovanje@crikvenica.hr



                                                                  
                                                                                                                                                                                       U privitku:
- Nacrt prijedloga Pravilnika o kriterijima dodjele jednokratnih naknada sportašima reprezentativcima.















NACRT PRIJEDLOGA

Na temelju članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članka 75. Zakona o sportu (“Narodne novine” broj 141/22)  i članka 49. Statuta Grada Crikvenice („Službene novine Grada Crikvenice“ br 103/21, 219/25), gradonačelnica Grada Crikvenice dana ................... 2026. godine donosi

PRAVILNIK
O KRITERIJIMA DODJELE JEDNOKRATNIH NAKNADA
SPORTAŠIMA REPREZENTATIVCIMA
I. OPĆE ODREDBE
Članak 1.
Ovim Pravilnikom utvrđuju se uvjeti, kriteriji, postupak, visina i način isplate jednokratnih naknada sportašima s prebivalištem na području Grada Crikvenice koji nastupaju za nacionalnu reprezentaciju Republike Hrvatske.
Odredbe ovoga Pravilnika na odgovarajući se način primjenjuju na sportaše u sportu, parasportu i sportu gluhih.
Članak 2.
Sredstva za jednokratne naknade osiguravaju se u Proračunu Grada Crikvenice u okviru programa javnih potreba u sportu.
Pravo na naknadu ostvaruje se uz uvjet da su za tu namjenu osigurana proračunska sredstva.
II. UVJETI ZA OSTVARIVANJE PRAVA
Članak 3.
Pravo na jednokratnu naknadu može ostvariti sportaš koji na dan reprezentativnog nastupa ima prebivalište na području Grada Crikvenice, neovisno o sjedištu sportskog kluba ili sportske udruge čiji je član.
Sportaš mora biti pozvan od nadležnog nacionalnog sportskog saveza u nacionalnu reprezentaciju Republike Hrvatske i u okviru tog poziva ostvariti najmanje jedan službeni nastup odnosno sudjelovati na službenom međunarodnom natjecanju za nacionalnu reprezentaciju.
Samo uvrštenje na širi popis reprezentacije, bez stvarnog nastupa odnosno sudjelovanja iz stavka 2. ovoga članka, ne daje pravo na naknadu.


Članak 4.
Za potrebe ovoga Pravilnika jednim reprezentativnim ciklusom smatra se skup priprema, utakmica ili natjecanja obuhvaćenih istim pozivom ili neposredno povezanim pozivima za isto natjecanje odnosno pripremno razdoblje.
Više nastupa unutar istog reprezentativnog ciklusa smatra se jednom osnovom za ostvarivanje jednokratne naknade.
III. VISINA I UČESTALOST NAKNADE
Članak 5.
Visina jednokratne naknade određuje se prema uzrasnoj kategoriji u kojoj je sportaš ostvario reprezentativni nastup:
	Uzrasna kategorija
	Iznos jednokratne naknade

	Pionirska
	75,00 EUR

	Kadetska
	100,00 EUR

	Juniorska
	150,00 EUR

	Seniorska
	200,00 EUR


Visina naknade ne ovisi o radnom statusu, školovanju, studentskom statusu, zaposlenosti, nezaposlenosti niti prihodima sportaša.
Članak 6.
Sportaš može ostvariti pravo na jednokratnu naknadu najviše dva puta u jednoj kalendarskoj godini, neovisno o ukupnom broju reprezentativnih poziva i nastupa.
Za svaki reprezentativni ciklus naknada se može ostvariti samo jednom.
Ako sportaš tijekom iste kalendarske godine nastupi u različitim uzrasnim kategorijama, za pojedini nastup primjenjuje se iznos koji odgovara kategoriji u kojoj je taj nastup ostvaren.
Članak 7.
Jednokratna naknada iz ovoga Pravilnika predstavlja priznanje za reprezentativni nastup i ne predstavlja nagradu za osvojenu medalju, plasman ili drugo vrhunsko sportsko postignuće.
Posebno nagrađivanje iznimnih sportskih rezultata može se urediti drugim općim aktom odnosno posebnom odlukom Grada Crikvenice.
IV. ZAHTJEV I DOKUMENTACIJA
Članak 8.
Zahtjev za ostvarivanje jednokratne naknade za sportaša reprezentativca podnosi sportski klub odnosno sportska udruga čiji je sportaš član.
Zahtjev se podnosi za konkretnog sportaša koji ispunjava uvjete propisane ovim Pravilnikom, neovisno o sjedištu sportskog kluba odnosno sportske udruge.
Uz zahtjev se prilaže dokaz nadležnog nacionalnog sportskog saveza o pozivu sportaša u nacionalnu reprezentaciju Republike Hrvatske i dokaz o ostvarenom reprezentativnom nastupu, kao i druga dokumentacija propisana ovim Pravilnikom.
Članak 9.
Uz zahtjev se prilaže:
1. potvrda ili drugi vjerodostojan dokaz nadležnog nacionalnog sportskog saveza o pozivu u nacionalnu reprezentaciju;
2. potvrda ili drugi vjerodostojan dokaz o ostvarenom nastupu odnosno sudjelovanju u reprezentativnoj aktivnosti;
3. dokaz o prebivalištu, ako taj podatak Grad ne može pribaviti službenim putem.
Članak 10.
Ako zahtjev nije potpun, podnositelj će se pozvati da ga dopuni u primjerenom roku.
O urednom zahtjevu odlučuje upravno tijelo Grada Crikvenice nadležno za sport u skladu s ovim Pravilnikom i raspoloživim proračunskim sredstvima.
V. ISPLATA NAKNADE
Članak 11.
Odobrena jednokratna naknada isplaćuje se na račun sportskog kluba odnosno sportske udruge koja je podnijela zahtjev. 
Sportski klub odnosno sportska udruga dužna je cjelokupni iznos odobrene naknade prenijeti sportašu u roku od 15 dana od dana primitka sredstava te Gradu Crikvenici dostaviti dokaz o izvršenoj isplati.
VI. GUBITAK PRAVA I POVRAT SREDSTAVA

Članak 12.
Sportaš nema pravo na naknadu odnosno gubi ostvareno pravo ako se utvrdi da je pravo ostvareno na temelju neistinitih podataka, krivotvorene dokumentacije ili bez ispunjenja uvjeta propisanih ovim Pravilnikom.
Pravo se može uskratiti odnosno zatražiti povrat naknade i ako je pravomoćno utvrđena povreda antidopinških pravila koja se neposredno odnosi na reprezentativni nastup za koji je naknada ostvarena.
Pravo na jednokratnu reprezentativnu naknadu ne ostvaruju sportaši koji imaju važeći ugovor o sportskoj stipendiji temeljem rješenja o kategorizaciji HOO.

Članak 13.
Ako je naknada već isplaćena, a naknadno se utvrdi postojanje razloga iz članka 12. ovoga Pravilnika, Grad će zatražiti povrat nepripadno isplaćenog iznosa.
Prije donošenja odluke o povratu sportašu odnosno njegovu zakonskom zastupniku omogućit će se očitovanje o činjenicama i okolnostima važnim za odluku.
VII. EVIDENCIJA I ZAVRŠNE ODREDBE

Članak 14.
Upravno tijelo nadležno za sport vodi evidenciju podnesenih zahtjeva, odobrenih naknada, reprezentativnih ciklusa i isplaćenih iznosa.
Osobni podatci obrađuju se samo u opsegu potrebnom za provedbu ovoga Pravilnika, u skladu s propisima o zaštiti osobnih podataka.
Članak 15.
Danom stupanja na snagu ovoga Pravilnika prestaje se primjenjivati Pravilnik o kriterijima dodjele sportskih stipendija i jednokratnih naknada sportašima reprezentativcima (“Službene novine Grada Crikvenice” br. 91/20, 179/23).
Odredbe o sportskim stipendijama nisu predmet ovoga Pravilnika jer su uređene posebnim pravilnikom.
Članak 16.
Ovaj Pravilnik stupa na snagu osmoga dana od dana objave u “Službenim novinama Grada Crikvenice”.


KLASA: 
URBROJ:
Crikvenica, 

								GRADONAČELNICA
								Ivona Matošić Gašparović

